Nijedan od ponuđenih odgovora (politička stranka)
Nijedan od ponuđenih odgovora (NOPO) je bivša parlamentarna politička stranka u Srbiji, pro forme registrovana kao partija koja zastupa vlašku nacionalnu manjinu. Prva osnivačka skupština NOPO-a je održana 15. oktobra 2008. godine u Beogradu. Za prvog predsednika je izabran Nikola Tulimirović. Kao povod za osnivanje stranke navedeno je „dugotrajno nezadovoljstvo postojećim političkim činiocima“.

Istorija 

Nepunih mesec dana po usvajanju Zakona o političkim strankama u Narodnoj skupštini, NOPO je Ustavnom sudu podneo inicijativu za ocenu ustavnosti ovog zakona. U inicijativi se, između ostalog, ističe da zakon onemogućava političko udruživanje i uvodi diskriminaciju po imovnom stanju.

Primenom Zakona o političkim strankama, NOPO je 23. aprila 2010. obrisan iz Registra političkih organizacija. Ubrzo potom su članovi najavili da će obnoviti, tj. ponovo osnovati Nijedan od ponuđenih odgovora, ovoga puta kao manjinsku partiju, jer nisu želeli da na ime taksi za osnivanje uplate više od 2.600.000 dinara, koliko je po tada važećim zakonima bilo potrebno za registraciju stranke koja nije manjinska.
 
Druga osnivačka skupština je održana 2. jula 2010. u Beogradu, a NOPO je u Registar političkih stranaka upisan tek 3. novembra 2010. godine. Kontinuirano političko delovanje NOPO-a je počelo oko godinu dana kasnije. Dana 23.01.2020. na skupstini političke stranke je odlučeno da stranka menja dosadašnji način rada te menja program, statut, naziv – ime, izgled pečata i sedište, tako da je ime iz Nijedan od ponudjenih odgovora promenjeno u novo zvanično ime stranke koje je ISTINA - ADAVIERA.

Izborna platforma 2012 
U svojoj izbornoj platformi za parlamentarne izbore održane 6. maja 2012. godine, partija se zalaže za uvođenje „personalizovanog izbornog sistema“, tj. za izbor narodnih poslanika na principu otvorenih izbornih lista. Takođe, u platformi stoji da se NOPO zalaže za efikasno zapošljavanje, neposredno biranje opštinskih javnih tužilaca i čišćenje administracije i javnih preduzeća.

NOPO se zalaže za raspisivanje referenduma o pridruživanju Evropskoj uniji i NATO-u, i postupanje u skladu sa njegovim rezultatima.

U izbornoj platformi stranke se ne pominje vlaška nacionalna manjina.

Inicijativa za spas Srbije 
Predsednik NOPO-a je podržao rad na „Inicijativi za spas Srbije“, dokumentu objavljenom u Novoj srpskoj političkoj misli, ali je u julu 2012. javno odrekao podršku inicijativi. Istaknuti razlog je nemogućnost saradnje sa NSPM-om, kao posledica različitih sistema vrednosti, zbog čega NOPO nema i ne želi da ima uticaj na sadržaj i format dokumenta koji, prema Nikoli Tulimiroviću, ne odgovara ranije postignutim dogovorima. Tulimirović je tada istakao da NOPO ne podržava uvođenje smrtne kazne, bezuslovnu dvogodišnju otpremninu za otpuštene radnike, kao ni mnoge druge tačke ove inicijative. NSPM se ovim povodom nije izjašnjavao.

Delovanje

Izbori za Skupštinu opštine Voždovac 
Na ponovljenim izborima za Skupštinu opštine Voždovac, održanim 6. decembra 2009. godine, NOPO je nastupio sa listom od 39 kandidata (bira se 56 odbornika) i zauzeo je 9. mesto od 14 lista, sa osvojenih 0,83 % glasova izašlih birača.

Opšti izbori 2012. 
Na izborima za Narodnu skupštinu, partija se kandidovala kao partija vlaške manjine. Izborna lista stranke Nijedan od ponuđenih odgovora je dobila 0,59 posto, ili 22.905 glasova, čime je stranka osvojila jedan poslanički mandat, koji je dodeljen prvom na listi, predsedniku Nikoli Tulimiroviću.

Izvori

Spoljašnje veze 
 Nijedan od ponuđenih odgovora
 Izvod iz registra političkih stranaka nakome se nalazi i Nijedan od ponuđenih odgovora 
 Skupina podrške na Fejsbuku
 Budite poslanik („Kurir“, 28. decembar 2011)
 Gorislav Papić, Đorđev dan, RTS
 Velike prevare glasača: Romska stranka bez Roma, vlaška lista bez Vlaha, Blic

Političke partije nacionalnih manjina u Srbiji